Želiv

Želiv je obec v Česku v okrese Pelhřimov v kraji Vysočina. 1. januára 2012 tu žilo 1 113 obyvateľov, z toho 542 mužov a 571 žien, pričom priemerný vek v obci bol 42,6 roka (muži 41,2 roka, ženy 43,9 roka).

Nachádza sa na Českomoravskej vysočine na sútoku riek Trnava a Želivka. Je vzdialená 10 km západne od Humpolca. V obci je známy kláštor z polovice 12. storočia, umelý kanoistický kanál a rozsiahla rekreačná oblasť pozdĺž brehov priehrady Trnávka. Dlhú dobu tu tiež fungovalo špecializované pracovisko psychiatrickej liečebne Havlíčkův Brod pre liečbu závislostí.

Pamiatky 
Najväčšou pamiatkou je premonštrátsky kláštor, ktorý bol založený v roku 1139 Soběslavom I. Spočiatku patril benediktínom, ale už v roku 1149 sem nastúpili premonštráti, ktorí tu s malými prestávkami sídlia dodnes.

Želivský kláštor bol niekoľkokrát prestavovaný, o.i. kvôli predchádzajúcim požiarom. Posledné zásadnejšie úpravy pochádzajú zo začiatku 18. storočia, kde ich vykonal Jan Blažej Santini v štýle barokovej gotiky. V druhej polovici 20. storočia komunistický režim využil kláštor ako koncentračný tábor (ofic. koncentračný kláštor), v ktorom boli protizákonne internovaní významní členovia československých katolíckych rádov.

Ku kláštoru prilieha aj gotický barokovo upravený kostol Narodenia Panny Márie, ktorý je pre svoju výšku dominantou okolia.

Ďalšiou pamiatkou je pamätný dub rastúci neďaleko kláštora, na brehu rybníka. Ďalej potom ešte socha Jána Želivského v miestnom parku. 

Za návštevu určite stojí aj Paní skála, pod ktorou leží Vyrovnávacia nádrž Želiv.

Zaujímavosti 
 Partnerskou obcou je švajčiarsky Kiesen.
 Slalomový kanál na Trnávke je jedným z najťažších v Európe. Leží pri výtoku z vodného diela Trnávka.
 V areáli kláštora žije speváčka Naďa Urbánková

Významní rodáci 
 Dr. Karel Moudrý- poslanec, priateľ spisovateľa Karla Čapka a jeho brata maliara Josefa Čapka, ktorého v roku 1939 do Želiv priviedol. Josef Čapek tu pobýval na letnom byte a bol zo Želiv odvezený do koncentračného tábora
 Jan Želivský- známy husitský vodca ľudu
 René Decastelo (*1973)- spisovateľ a redaktor

Miestne časti 
 Bolechov
 Brtná
 Lhotice
 Lískovice
 Miletín
 Vitice
 Vřesník
 Želiv

Referencie

Pozri aj 
 Želivský kláštor

Iné projekty

Externé odkazy 
 Oficiálna stránka obce
 Zaujímavá fotogaléria 
 Informácie z prieskumu hrobiek v kostole v Želive

 
Obce okresu Pelhřimov